

Börsiettevõtete Hea ühingujuhtimise tava aruannete kvaliteeti tuleb tõsta
Finantsinspektsiooni hinnangul on börsiettevõtete juhtimise kohta võimalik saada head, kuid kohati osalist informatsiooni. See võib investorite jaoks muuta pildi börsiemitentide juhtimisest katkendlikuks.
Börsiettevõtetel tuleb Hea ühingujuhtimise tava aruannetes anda oma organisatsioonist ajakohane, täpne, piisavalt detailne ja eelmiste perioodidega seostuv ülevaade selleks, et investorid saaksid senisest veelgi parema ülevaate ettevõtete juhtimispraktikast.
Lisaks finantsaruandluse kontrollimisele koostab ja avaldab Finantsinspektsioon börsiettevõtete Hea ühingujuhtimise tava täitmise aruannete baasil regulaarselt ülevaateid selle kohta, kas börsiemitendi juhtimise kohta kättesaadav info on piisav ja kvaliteetne. Viimane ülevaade on leitav siit.
Hea ühingujuhtimise tava on börsiettevõtetele järgmiseks mõeldud normide kogu, mille eesmärk on börsil noteeritud äriühingute juhtimise arusaadavamaks ning läbipaistvamaks muutmine ning aktsionäride õiguste tugevdamine. Hea ühingujuhtimise tava normid on soovituslikud. Tavas kirjeldatud põhimõtete järgimine ei ole emitentide jaoks kohustuslik, küll aga tuleb nende täitmisest loobumist põhjalikult selgitada ja selgitused avaldada. Alates 1. juulist 2009 kohustab Hea ühingujuhtimise tava aruandeid täitma raamatupidamise seadus.
„Börsiettevõtted peavad tagama juhtimist puudutava teabe järjepideva avalikustamise. Asjakohane on loobuda halvas mõttes formaalsest suhtumisest ning anda suur- ja väikeinvestoritele ühetaoliselt veelgi sisukamat ning täpsemat juhtimisalast infot. Näiteks ollakse tõrksad juhtide töö tasustamise detailide avaldamisel. Samuti tuleb vältida olukorda, kus suurinvestorid on võrreldes väikeinvestoritega ettevõtte käekäigust oluliselt paremini informeeritud,” ütles Finantsinspektsiooni juhatuse liige Kilvar Kessler.
Mitme börsiemitendi viimastes aruannetes selgitati tava järgimata jätmise põhjuseid ebapiisavalt või jäeti need üldse nimetamata, seda lisaks tasustamisele ka seoses sõltumatute nõukogu liikmete nimetamise kohustusega. Finantsinspektsioon on seisukohal, et valdkonda reguleerivat seaduseraamistikku tuleb analüüsida ning vajadusel täiendada.
Börsiettevõtete juhtimispraktika läbipaistvuse tagamiseks viis Finantsinspektsioon läbi emitentide 2010. ja 2011. majandusaasta Hea ühingujuhtimise tava aruannete analüüsi. Finantsinspektsiooni hinnangul on börsiettevõtete 2010. ja 2011. aasta Hea ühingujuhtimise tava aruanded kokkuvõttes koostatud rahuldavalt. Samas leiab Finantsinspektsioon jätkuvalt, et börsiettevõtetel on võimalik Hea ühingujuhtimise tava aruandeid täita või täitmisest loobumist selgitada põhjalikumalt ning pakkuda aktsionäridele täielikumat informatsiooni.


Päevakorral


19.12.2013Finantsinspektsioon tunnistas kehtetuks investeerimisühingule Trigon Wealth Management väljastatud tegevusloa
23.10.2013Euroala pankade põhjalik hindamine
06.06.2013Finantsinspektsioon kohustas kindlustusmaaklerit Insurance broker services OÜ lõpetama ebaseadusliku tegevuse
28.03.2013Finantsinspektsioon määras reguleeritud turule kauplemiseks võetud täiendavad likviidsed aktsiad

